নিউজ বিএনএ ডটকম, বরিশাল, ১১ জুলাই  : বরিশালের মেহেন্দিগঞ্জ উপজেলায় একটি মাছের আড়তে লুটপাট চালিয়েছে সন্ত্রাসীরা। তাদের হামলায় আহত হয়েছে আড়তের সাত কর্মচারী। সোমবার ভোররাতে উপজেলার গবিন্দপুর ইউনিয়নের গোয়াল ভাওয়ার চরে এ দুর্ঘটনা ঘটে বলে প্রত্যক্ষদর্শী ও পুলিশ জানিয়েছে।    সন্ত্রাসীরা নগদ টাকা ও মাছসহ প্রায় পাঁচ লাখ টাকার মালামাল লুট করে নিয়ে গেছে বলে দাবি করেছেন আড়ত মালিক বেল্লাল মোল্লা। তিনি বলেন, ভোররাত ৩টার দিকে ২০-২৫ জনের এক দল সশস্ত্র সন্ত্রাসী আড়তে হানা দিয়ে লুটপাট শুরু করে। এসময় আড়তে থাকা কর্মচারীরা তাদের বাধা দেওয়ার চেষ্টা  করলে তাদের মারধর করা হয়। এতে আহত হয় সাত কর্মচারী।    সন্ত্রাসীরা নগদ ১ লাখ ৬০ হাজার টাকা, ৩ লাখ টাকার ইলিশ ও ১৮টি মোবাইল সেট লুট করে নিয়ে গেছে। আহতদের মধ্যে রুহুল আমিন (২২) ও মোসলেম দফাদারকে (৪৭) আশঙ্কাজনক অবস্থায় মেহেন্দিগঞ্জ স্বাস্থ্য কমপ্লেক্সে ভর্তি করা হয়েছে। মেহেন্দিগঞ্জ থানার ওসি জুলফিকার মো. গাজ্জালী জানান, জলদস্যুদের ধরতে অভিযান চলছে।    সম্পাদনায় : এ.কে.তালুকদার।